Rafael Nadal vandt for 17. gang i karrieren over Andy Murray og får fransk modstand i finalen.

For tiende gang i karrieren er Rafael Nadal klar til finalen ved grusturneringen Monte-Carlo Rolex Masters.

Den spanske tennisspiller vandt lørdag stormødet mod skotten Andy Murray med cifrene 2-6, 6-4, 6-2.

Efter at have tabt første sæt stort fik Rafael Nadal kæmpet sig tilbage, og han er dermed klar til søndagens finale i turneringen, som han vandt otte år i træk fra 2005 til 2012.

I 2013 tabte han finalen til serberen Novak Djokovic.

Rafael Nadal fik med sejren over Andy Murray desuden udbygget sin føring til 17-6 i deres indbyrdes kampe.

Om lidt over en måned skal spanieren forsøge at vinde grand slam-turneringen French Open for tiende gang i karrieren.

Senere lørdag mødes franskmændene Jo-Wilfried Tsonga og Gaël Monfils i den anden semifinale ved Monte-Carlo Rolex Masters.